CELEX: C2005/229/80
Language: et
Date: 2005-09-17 00:00:00
Title: Kohtuasi T-294/05: Jean-Marc Colombani 26. juuli 2005. aasta hagi Euroopa Ühenduste Komisjoni vastu

17.9.2005   
            
            
               ET
            
            
               Euroopa Liidu Teataja
            
            
               C 229/38
            
         Jean-Marc Colombani 26. juuli 2005. aasta hagi Euroopa Ühenduste Komisjoni vastu
   (Kohtuasi T-294/05)
   (2005/C 229/80)
   Kohtumenetluse keel: prantsuse
   Jean-Marc Colombani, elukoht Brüssel, esitas 26. juulil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindajad on advokaadid Stéphane Rodrigues ja Alice Jaume.
   Hageja palub Esimese Astme Kohtul:
   
               —
            
            
               tühistada nii komisjoni 28. septembri 2004. aasta otsus, millega ennistati hageja ametisse 1. oktoobril 2004 kui ka 21. aprilli 2005. aasta otsus, millega komisjon lükkas tagasi hageja 20. detsembri 2004. aasta taotluse määrata tagasiulatuvalt tema ametisse ennistamise jõustumise kuupäevaks 1. september 2004;
            
         
               —
            
            
               paluda ametisse nimetaval asutusel tulenevalt antud tühistamisest võtta meetmed, eelkõige määrata hageja ametisse ennistamise kuupäevaks 1. september 2004;
            
         
               —
            
            
               mõista hageja kasuks välja 10 000 euro suurune summa tekitatud rahalise kahju ning sümboolne euro tekitatud moraalse kahju eest;
            
         
               —
            
            
               mõista kõik kohtukulud välja kostjalt.
            
         Õiguslikud alused ja peamised argumendid
   Hageja, kes on komisjoni ametnik, oli kuni 31. augustini 2004 puhkusel isiklikel põhjustel. Kui ta taotles puhkuse lõppedes ametisse ennistamist, määrati ta 28. septembri 2004. aasta otsusega ametisse välissuhete peadirektoraati (DG RELEX).
   Käesoleva hagiga taotleb hageja ametisse ennistamise otsuse tühistamist osas, millega teda ei ennistatud alates 1. septembrist 2004, mis oli tema puhkuse lõppemise kuupäev. Ta väidab, et sel kuupäeval olid komisjonis vabad mitmed tema väljaõppele vastavad ametikohad ning järelikult oli komisjon vastavalt personalieeskirjade artiklile 40 kohustatud teda ühele neist ennistama. Samuti väidab hageja, et rikutud on komisjoni 28. aprilli 2004. aasta otsust ametisse ennistamise eeskirjade kohta, kuna komisjon ei võtnud temaga ühendust enne tema puhkuse lõppemist ning lisaks sellele ei kasutanud antud otsusega ette nähtud võimalust teatada eelarvelisest lisakohast tema ennistamiseks. Lõpetuseks väidab hageja, et on rikutud hea halduse põhimõtet ja hoolitsemiskohustust ning taotleb temale tekitatud materiaalse ja moraalse kahju hüvitamist.